Marcus Terentius Varro

**M. Terentius Varro**, scriptor, vir equestris ordinis 116 a.C.n. Reate in Sabinis natus, Romae anno 27 a.C.n. mortuus, Pompeium usque ad cladem apud Pharsalum acceptam secutus est. Tam eruditus erat, ut Caesar Pompeio victo, cum eum cuperet praestantibus officiis conciliare, primae publicae bibliothecae praeficeret. Caesare invicem interfecto, triumvirum proscriptionibus superfuit, a Quinto Fufio Caleno, Marci Antonii amico familiari, servatus qui eum in quadam sua villa occultavit donec e catalogo proscriptorum eraderetur. Studuit deínde usque ad ultimum vitae diem.

## Varronis opera
Magister Terentii Varronis Lucius Aelius Stilo Praeconinus fuit. Postquam philosophiae Athenis apud Antiochum Ascalonium studuerat, adversus Sertorium in Hispania anno 76 pugnavit, et Pompeio imperatore piratas ut tribunus repressit.

Per totam vitam scripsit, et 74 opera vel 620 libros in lucem edidit, qui agriculturam, grammaticam, dialecticam, Romanos annales, chorographiam, ius civile, rhetoricam, philosophiam, geometriam, arithmeticam, musicam, astronomiam, educationem, philologiam, artem dramaticam, artem poeticam, artem oratoriam tractant. Composuit porro epistulas et saturas *Menippeas*.

### Grammatica 
Libri de grammatica quos cognovimus sunt:
* *De antiquitate litterarum* libri duo, opus L. Accio poetae tragico dedicatum,  quod antiquissimum opus a Varrone factum putatur.
* *De lingua Latina* libri 25, opus ab anno 47 ad 45 scriptum, de quo libri V-X solum restant.
* *De origine linguae Latinae* libri tres Pompeio dedicati.
* *Peri characteron* graeco titulo, de verborum compositione tractans, et plus quam tribus libris componebatur.
* *Quaestionum Plautinarum libri quinque* de raris verbis apud Plautum tractantes
* *De similitudine verborum libri tres*, de verborum flexionibus quae extra regula valent
* *De utilitate sermonis* similem doctrinam quam *De similitudine verborum* tractabat, et plus quam quatuor libris componebatur
* *De sermone Latino*, de metrica et orthographia tractabat et plus quam quinque libris componebatur.

### Alia opera 
* *Disciplinarum libri novem* liberales artes docebant. 
* *De re rustica libri tres* integri supersunt.
* *Saturae Menippeae* fuerunt imitationes saturarum cynici Menippi Gadarei
* *Logistorici*
* *Antiquitatum rerum humanarum et divinarum libri quadraginta unus* hodie deperditi fuerunt fons maximus e quo posteritas multa hausit ut Augustinus Hipponensis in *Civitate Dei*. Ita quid scripserit Varro de multis rebus conicere adhuc possumus.
Quanti momenti fuerint opera encyclopaedica Varronis scies cum praeclaram laudem Ciceronis in *Academicis* legeris:*nam nos in nostra urbe peregrinantis errantisque tamquam hospites tui libri quasi domum deduxerunt ut possemus aliquando qui et ubi essemus agnoscere. tu aetatem patriae tu descriptiones temporum tu sacrorum iura tu sacerdotum tu domesticam tu bellicam disciplinam, tu sedum regionum locorum tu omnium divinarum humanarumque rerum nomina genera officia causas aperuisti; plurimum quidem poetis nostris omninoque Latinis et litteris luminis et verbis attulisti atque ipse varium et elegans omni fere numero poema fecisti philosophiamque multis locis inchoasti*,...

## Varronis persona
Terentius Varro tam antiquitates quam annales rerum gestarum quaesivit et coluit. Priscis verbis in operis aliquando utitur et, ut ait Seneca, "duodecim tabulas" loquitur. Negotiis tamen temporis sui intererat; novissimos libros legebat et descriptiones terrarum nuper inventarum cognoscebat.

## Vide etiam 
* Antiquitates rerum humanarum et divinarum

## Notae 

## Bibliographia
; Veteriora
*  pp. 76-88

; Noviora
* Arkenberg, Jerome S. 1993. Licinii Murenae, Terentii Varrones, and Varrones Murenae: I. A Prosopographical Study of Three Roman Families. *Historia* 42:326–351. (Vide pp. 335–336.)
* Raymond Astbury, "Varro and Pompey" in *Classical Quarterly* vol. 17 (1967) pp. 403-407 JSTOR
* Lehmann, Aude. 2002. *Varron critique littéraire.* Bruxellis.
* Lehmann, Yves. 1997. *Varron théologien et philosophe romain.* Bruxellis.
* Charles S. Rayment, "Varro versutus" in *Classical Journal* vol. 40 (1945) pp. 349-357 JSTOR
* Zucchelli, B. 1980. *Varro logistoricus: studio letterario e prosopografico.* Parma.

**Varroa*

## Nexus externi
* Textus operum apud The Latin Library

Categoria:Nati 116 a.C.n.
Categoria:Mortui 27 a.C.n.
Categoria:Apiarii
Categoria:Auctores Latini antiqui
Categoria:Historici Romani antiqui
Categoria:Satyrici
Categoria:Scriptores de re rustica
Categoria:Scriptores Italiae antiquae
!
Categoria:Gens Terentia